CELEX: 32015R1316
Language: mt
Date: 2015-07-30 00:00:00
Title: Regolament ta' Implimentazzjoni tal-Kummissjoni (UE) 2015/1316 tat-30 ta' Lulju 2015 li jidderoga mir-Regolament tal-Kunsill (KE) Nru 850/98 f'dak li jirrigwarda daqs minimu ta' referenza għall-konservazzjoni għall-ispnott (Dicentrarchus labrax)

31.7.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 203/9
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/1316
   tat-30 ta' Lulju 2015
   li jidderoga mir-Regolament tal-Kunsill (KE) Nru 850/98 f'dak li jirrigwarda daqs minimu ta' referenza għall-konservazzjoni għall-ispnott (Dicentrarchus labrax)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 850/98 tat-30 ta' Marzu 1998 dwar il-konservazzjoni ta' riżorsi tas-sajd permezz ta' miżuri tekniċi għall-protezzjoni ta' żgħar ta' organiżmi tal-baħar (1), u b'mod partikulari l-Artikolu 45(1) tiegħu,
   Billi:
   
               (1)
            
            
               Skont l-Artikolu 2(2) tar-Regolament (UE) Nru 1380/2013 tal-Parlament Ewropew u tal-Kunsill (2), il-Politika Komuni tas-Sajd għandha tfittex li tiżgura li l-esplojtazzjoni tar-riżorsi bijoloġiċi ħajjin tal-baħar tirripristina l-popolazzjonijiet tal-ispeċijiet mistada u żżommhom 'il fuq minn livelli li jistgħu jipproduċu r-rendiment massimu sostenibbli.
            
         
               (2)
            
            
               L-Artikolu 45(1) tar-Regolament (KE) Nru 850/98 jistipula li, meta l-konservazzjoni tal-istokkijiet ta' organiżmi tal-baħar titlob azzjoni immedjata, il-Kummissjoni tadotta kull miżura meħtieġa, flimkien ma' deroga minn dak ir-Regolament jew permezz tagħha.
            
         
               (3)
            
            
               Skont il-parir xjentifiku mill-Kunsill Internazzjonali għall-Esplorazzjoni tal-Baħar (ICES) kif ukoll mill-Kumitat Xjentifiku, Tekniku u Ekonomiku għas-Sajd (STECF), l-ispnott fil-Baħar Ċeltiku, il-Kanal Ingliż, il-Baħar Irlandiż u n-nofsinhar tal-Baħar tat-Tramuntana (diviżjonijiet tal-ICES IVb, IVc u VIIa, VIId sa VIIh) għaddej minn tnaqqis rapidu fil-bijomassa minħabba taħlita ta' tnaqqis progressiv fir-reklutaġġ u żieda li dejjem qed tikber fil-mortalità tal-ħut. L-ispnott huwa speċi li tikber bil-mod u timmatura tard. Il-bijomassa tal-istokk riproduttiv miexja lejn l-iktar livell baxx li qatt ġie osservat. Il-mortalità attwali mis-sajd hija kważi erba' darbiet ogħla minn dik li jiflaħ l-istokk. Għaldaqstant, l-ICES ta l-parir li jiġu implimentati miżuri biex titnaqqas b'mod sostanzjali l-mortalità mis-sajd mal-firxa kollha ta' dan l-istokk fiż-żoni msemmija aktar 'il fuq.
            
         
               (4)
            
            
               Permezz tar-Regolament ta' Implimentazzjoni tal-Kummissjoni (UE) 2015/111 (3), abbażi tal-Artikolu 12 tar-Regolament (UE) Nru 1380/2013, il-Kummissjoni adottat miżuri urġenti biex titnaqqas il-mortalità mis-sajd ikkaġunata minn bastimenti pelaġiċi li jkollhom fil-mira tagħhom ġlejjeb riproduttivi tal-ispnott. Ir-Regolament tal-Kunsill (UE) 2015/523 (4) daħħal limitu restrittiv biex inaqqas il-mortalità mis-sajjieda bil-qasba rikreattiva. Il-pariri xjentifiċi indikaw li kombinament ta' limiti tal-qbid u ta' żieda fid-daqs minimu ta' referenza għall-konservazzjoni jkun iktar effettiv biex titnaqqas il-mortalità mis-sajd.
            
         
               (5)
            
            
               Ir-Regolament (KE) Nru 850/98 jistipula daqsijiet minimi ta' referenza għall-konservazzjoni għall-organiżmi tal-baħar fl-għan li tiġi żgurata l-protezzjoni tal-ħut żgħir.
            
         
               (6)
            
            
               L-erba' żoni tal-istokkijiet tal-ispnott identifikati mill-ICES huma: il-Baħar Ċeltiku, il-Kanal Ingliż, il-Baħar Irlandiż u n-nofsinhar tal-Baħar tat-Tramuntana (diviżjonijiet tal-ICES IVb, IVc, VIIa u VIId sa VIIh), il-Golf tal-Biskalja, u l-ilmijiet Iberiċi Atlantiċi (diviżjonijiet tal-ICES VIIIa u VIIIb), l-ilmijiet Iberiċi Atlantiċi (diviżjonijiet tal-ICES VIIIc u IXa), u l-Baħar Ċeltiku u l-Punent tal-Iskozja (diviżjonijiet tal-ICES VIa, VIIb u VIIj).
            
         
               (7)
            
            
               Id-daqs minimu attwali għall-ispnott stipulat fl-Anness XII tar-Regolament (KE) Nru 850/98 huwa 36 cm.
            
         
               (8)
            
            
               Madankollu, għall-istokk tal-ispnott fil-Baħar Ċeltiku, fil-Kanal Ingliż, fil-Baħar Irlandiż u fin-nofsinhar tal-Baħar tat-Tramuntana (diviżjonijiet tal-ICES IVb, IVc, VIIa u VIId sa VIIh), l-informazzjoni mill-valutazzjonijiet tal-ICES tindika li l-ispnott femminili tilħaq l-ewwel maturità sesswali tagħha b'daqs ta' 42 cm. L-istatistika tal-qbid tikkonferma li s-sajd u l-ħatt l-art tal-ispnott ta' daqs iżgħar minn 42 cm ineħħu mill-baħar l-ispnott femminili żgħira f'mument li fih ma tkunx għadha kkontribwiet għar-riproduzzjoni tal-istokk. Għaldaqstant, l-awtorizzazzjoni tal-qbid u l-ħatt l-art tal-ispnott b'daqs ta' inqas minn 42 cm tagħmel ħsara serja lill-kapaċità riproduttiva ta' dan l-istokk, u b'hekk tikkontribwixxi b'mod sinifikanti lejn il-mortalità mis-sajd totali, u tikkaġuna theddida serja għall-konservazzjoni tal-istokk tal-ispnott. Billi l-istokkijiet tal-ispnott f'dawn id-diviżjonijiet tal-ICES jiddependu mill-fatt li l-ispnott femminili tibqa' fil-baħar sakemm tirriproduċi, jixraq li d-daqs minimu ta' referenza għall-konservazzjoni jiżdied sa 42 cm għal dik l-ispeċi.
            
         
               (9)
            
            
               Barra minn hekk, billi jidher li l-maturità tiddependi fuq it-temperatura, tkun prekawzjoni li taħt l-istess restrizzjoni jiġi inkluż l-istokk l-ieħor tat-tramuntana, jiġifieri fil-Baħar Ċeltiku u fil-Punent tal-Iskozja (diviżjonijiet tal-ICES VIa, VIIb u VIIj).
            
         
               (10)
            
            
               Għaldaqstant, iridu jittieħdu miżuri b'mod urġenti biex is-sajd u l-ħatt l-art tal-ispnott b'daqs taħt it-42 cm jiġu pprojbiti, bħala miżura ta' protezzjoni tal-ispnott żgħir fiż-żewġ stokkijiet tal-ispnott identifikati mill-ICES: il-Baħar Ċeltiku, il-Kanal Ingliż, il-Baħar Irlandiż u n-nofsinhar tal-Baħar tat-Tramuntana (diviżjonijiet tal-ICES IVb, IVc, VIIa u VIId sa VIIh), u l-Baħar Ċeltiku u l-Punent tal-Iskozja (diviżjonijiet tal-ICES VIa, VIIb u VIIj). Dewmien ulterjuri fl-għoti ta' protezzjoni lill-ispnott żgħir jista' jżid ħafna r-riskju ta' ħsara serja lill-istokk tal-ispnott, ta' kontribut sinifikanti lejn il-mortalità mis-sajd tiegħu, u ta' aċċellerazzjoni fit-tnaqqis tal-bijomassa tiegħu.
            
         
               (11)
            
            
               Il-miżuri stipulati f'dan ir-Regolament huma skont l-opinjoni tal-Kumitat dwar is-Sajd u l-Akkwakultura,
            
         ADOTTAT DAN IR-REGOLAMENT:
   Artikolu 1
   B'deroga mill-Anness XII tar-Regolament (KE) Nru 850/98, id-daqs minimu għall-ispnott (Dicentrarchus labrax) fir-Reġjun 2, kif stabbilit fl-Artikolu 2 tal-istess Regolament, għandu jkun 42 cm.
   Artikolu 2
   Dan ir-Regolament jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Għandu jkollu effett mill-1 ta' Settembru 2015.
   Qabel tmiem l-2017, il-Kummissjoni għandha tanalizza jekk il-miżuri mdaħħlin b'dan ir-Regolament ikunux għadhom meħtieġa jew le.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-30 ta' Lulju 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 125, 27.4.1998, p. 1.
   
      (2)  Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).
   
      (3)  Ir-Regolament ta' Implimentazzjoni tal-Kummissjoni (UE) 2015/111 tas-26 ta' Jannar 2015 li jistabbilixxi miżuri sabiex tittaffa t-theddida serja għall-konservazzjoni tal-istokk tal-ispnott (Dicentrarchus labrax) fil-Baħar Ċeltiku, il-Kanal Ingliż, il-Baħar Irlandiż u n-nofsinhar tal-Baħar tat-Tramuntana (ĠU L 20, 27.1.2015, p. 31).
   
      (4)  Ir-Regolament tal-Kunsill (UE) 2015/523 tal-25 ta' Marzu 2015 li jemenda r-Regolamenti (UE) Nru 43/2014 u (UE) 2015/104 fir-rigward ta' ċerti opportunitajiet tas-sajd (ĠU L 84, 28.3.2015, p. 1).